মহিলা বিশ্বকাপের ফাইনালে মুখোমুখি ভারত ও ইংল্যান্ড। লর্ডসের মাটিতে কোন দল শেষ হাসি হাসে, তা জানার জন্য আরও কিছুক্ষণ অপেক্ষা করতে হবে। ম্যাচ চলাকালীন চলন্ত ট্রেনে বসেই তাঁদের জন্য বার্তা দিলেন অভিনেতা অক্ষয় কুমার। একটি ভিডিও আপলোড করে সোশ্যাল মিডিয়ায় শেয়ার করেন তিনি, যাতে দেখা যাচ্ছে চলন্ত ট্রেনে জানলার ধারে বসে রয়েছেন অভিনেতা। 
ভিডিওয় তিনি জানিয়েছেন, ভারত-ইংল্যান্ডের ফাইনাল ম্যাচ দেখতে ইংল্যান্ডের লিডস শহর থেকে ট্রেনে লন্ডন যাচ্ছেন তিনি। যদিও তাঁর আড়াই ঘণ্টার যাত্রাপথের মাঝেই খেলা অনেকদূর গড়িয়ে গিয়েছে। তাই তিনি চাইছেন, যত তাড়াতাড়ি সম্ভব, লর্ডসে পৌঁছতে। একই সঙ্গে ভারতের জয়ের জন্য প্রার্থনা করেন অভিনেতা। তাঁর কথায়, ‘‘আমি উচ্ছ্বসিত। আমি চাই ভারত এইবার জিতুক। হোপ ফর দ্য বেস্ট’’।
অক্ষয়ের ভিডিওটি মুহূর্তের মধ্যেই ভাইরাল হয়ে যায় সোশ্যাল মিডিয়ায়। মিতালিরা খেলার মাঝে অভিনেতার বার্তা পেলেন কি না, তা অবশ্য জানা যায়নি।

হোয়াটস অ্যাপ থেকে সংগৃহীত